《游灵岩寺》
宋代·张嵲

吴王避暑地，西施採香路。
陵谷隅未移，山川尚如故。
遗宫俱泯灭，轮奂乃僧户。
梵放想遗转，考槃疑簨簴。
繁华随化迁，欻若高鸟度。
忧勤及豫怠，兴隆民倾仆。
何异貉一丘，同归易晞露。
平湖际远海，环山莽回互。
涧草足芳菲，山泉多沮洳。
昔人经行处，尝会今已屡。
来者复为谁，将亦遵往步。
新故更递代，一往复何故。
日暮钟磬闻，聊将澹吾虑。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。